১৯৭০ সালে নির্বাচনেও অখন্ড পাকিস্তানের পক্ষ-বিপক্ষে বা স্বাধীন বাংলাদেশ নির্মান নিয়ে কোন গণরায় হয়নি। শেখ মুজিব নিজেই এ বিষয়ে নির্বাচনে ভোট চাননি। ফলে যে নির্বাচনটি হলো অখন্ড পাকিস্তানের শাসনতন্ত্র তৈরীর বিষয়টি বিবেচনায় রেখে সেটি স্বাধীন বাংলাদেশের পক্ষে গণরায় বা রিফারেন্ডাম হয় কি করে? সত্তরের নির্বাচন নিয়ে এ হলো আওয়ামী লীগের বড় জালিয়াতি। তেমন একটি রিফারেন্ডাম হলে সে নির্বাচনে পাকিস্তানী বহু দলের হাজার হাজার প্রার্থী থাকতো না। প্রার্থীদের বদলে থাকতো মাত্র একটি ইস্যু। তখন মাত্র দুটি পক্ষ দেখা দিতঃ একটি অখন্ড পাকিস্তানের পক্ষে, অপরটি বিচ্ছিন্ন স্বাধীন বাংলাদেশের পক্ষে। সেটি হলে অখন্ড পাকিস্তানের পক্ষের নানা দলে বিভক্ত শক্তি তখন একতাবদ্ধ হতো। তখন তাদের নিজেদের মধ্যে কোন ভোটযুদ্ধে হতো না। অথচ ১৯৭০য়ের নির্বাচনে পাকিস্তানপন্থি দলগুলি বহু দলে বিভক্ত থাকায় লাভ হয়েছে আওয়ামী লীগের। রিফারেন্ডাম হলে সে ক্ষতি থেকে তারা রক্ষা পেত। মুসলিম লীগ তখন ফজলুল কাদের চৌধুরীরর নেতৃত্বে কনভেনশন মুসলিম লীগ, আব্দুস সবুর খানের নেতৃত্বে কাইয়ুম মুসলীম লীগ ও আবুল কাশেমের নেতৃত্বে কাউন্সিল মূসলিম লীগ – এরূপ তিন টুকরায় বিভক্ত ছিল। পাকিস্তান ভাঙ্গার বিপক্ষে শুধু ইসলামপন্থি দলগুলোই ছিল না, ছিল এমন কি আওয়ামী লীগেরও অনেকে। বিপক্ষে ছিল ভাষানী ন্যাপের সভাপতি মাওলানা ভাষানী ও তার সেক্রেটারি মশিহুর রহমান। পাকিস্তান ভাঙ্গার পক্ষ্যে ছিল না যশোরের আব্দুল হকের নেতৃত্বাধীণ পুর্ব পাকিস্তান কম্যিউনিষ্ট পার্টিসহ চীনপন্থি রাজনৈতিক দল। ফলে স্বাধীন বাংলাদেশের প্রশ্নে রিফারেন্ডাম হলে এবং সে রিফারেন্ডামে মুসলীম লীগের সকল গ্রুপ, ভাষানী ন্যাপ, জামায়াতে ইসলামী, নুরুল আমীন-ফরিদ আহম্মদ-মাহমুদ আলী সাহেবদের নেতৃত্বধীন পিডিপি, মাওলানা আতাহার আলীর নেজামে ইসলাম পার্টি ও জমিয়তে ইসলামসহ সকল দল যদি পাকিস্তানের পক্ষ নিত তবে কি পাকিস্তান ভাঙ্গার ভারত-আওয়ামী লীগ যৌথ প্রজেক্ট নির্বাচনে জিততে পারতো? আওয়ামী লীগ সেটি জানতো। অজানা ছিল না ভারতীয় গোয়েন্দাদেরও। তাই জেনে বুঝে নির্বাচনে সেটিকে কোন ইস্যু বানায়নি। বরং সত্তরের নির্বাচনের প্রতিটি জনসভাতে শেখ মুজীব জয় বাংলা স্লোগান যেমন দিয়েছেন তেমনি পাকিস্তান জিন্দাবান স্লোগানও দিয়েছেন। -(আবুল মনসুর আহমদ, ১৯৮৯)। এমন কি শেষের দিকে ইয়াহিয়া খান যখন পাকিস্তান ভেঙ্গে বাংলাদেশ গড়ার পক্ষে-বিপক্ষে একটি রিফারেন্ডামের প্রস্তাব রাখে তখন ইন্দিরা গান্ধিও সেটির বিরোধীতা করেন।